#### *2020. gada 10. martā*

#### *Informācija medijiem*

**Slīteres Nacionālajā parkā konstatētā kailcirte – policijas izmeklēšanā jau kopš 2006.gada**

Dabas aizsardzības pārvalde šonedēļ saņēma iesniegumu saistībā ar Slīteres Nacionālajā parkā nelikumīgi nocirstiem kokiem.

Pārvaldes rīcībā esošā informācija liecina, ka nelikumīgā ciršana notikusi jau 2006. gadā, Vīdales kraujā – valstij piederošā zemē 0,4ha platībā, kas atrodas Slīteres Nacionālā parka stingrā režīma zonā. Tolaik, konstatējot nelikumīgo ciršanu, nekavējoties tika sagatavoti pārkāpuma materiāli un visa informācija lietas izskatīšanai tika nodota Valsts policijai, kas, balstoties uz saņemtajiem datiem, ierosināja krimināllietu.

Diemžēl krimināllietas izmeklēšana beidzās bez rezultātiem un vainīgais netika konstatēts. Bez konkrētiem pierādījumiem Dabas aizsardzības pārvalde nav tiesīga izteikt minējumus, kurš veicis šo pārkāpumu.

Šonedēļ pēc iesnieguma saņemšanas, Pārvaldes Kurzemes reģionālās administrācijas inspektori nekavējoties devās apsekot teritoriju. Teritorijā nekādas pazīmes neliecina, ka pēdējo gadu laikā Vīdales kraujā būtu cirsti jauni koki un to apliecināja arī piesaistītais eksperts no Valsts mežu dienesta. Līdz ar to varam apliecināt, ka iesniegumā minētā un videomateriālā redzamā nelikumīgā cirte ir tā pati, kas konstatēta 2006.gadā.

Pašreiz nelikumīgi nocirstajā teritorijā dabiski atjaunojas mežs. Teritorijā izteikts krūmu stāvs, ko veido lazdas, bet tām pa starpu atjaunojas liepas, kļavas un gobas. Tā kā video filmēts bezlapu periodā, tad labi redzami nocirstie, nenovāktie stumbeņi, kā arī plašā apkārtnē ap nelikumīgo cirti izveidojušies kaltušo ošu sagāzumi. Pēdējos gados Šlīteres Zilajos kalnos pastiprināti oši iet bojā parazitārās sēnes ietekmē.

Pārvalde kategoriski noraida publiskajā telpā izskanējušos pārmetumus, ka tā “nepamana” klajus likumpārkāpumus Slīteres Nacionālajā parkā, un norāda, ka Pārvaldes misija ir saglabāt dabas daudzveidību, lai dabas vērtības būtu arī nākotnē un priecētu nākamās paaudzes. Tas tiek darīts gan ar preventīviem un izglītojošiem pasākumiem, gan arī veicot regulāru kontroli dabā. Tieši šādu gadījumu savlaicīgai atklāšanai lieti palīdz vietējās sabiedrības iesaiste un savlaicīga ziņošana, taču īpaši būtisks ir zinošu un profesionālu valsts vides inspektoru kolektīvs, kuri vislabāk pārzina savā uzraudzībā nodotās dabas teritorijas.

Kopumā pagājušajā gadā nacionālajos parkos, rezervātos, dabas liegumos, dabas parkos un aizsargājamo ainavu apvidos ir notikušas 1265 pārbaudes, ierosinātas 92 administratīvās lietas un pie atbildības par dažādiem ar dabas aizsardzību saistītiem pārkāpumiem sauktas 99 personas. Vairākos gadījumos pārbaudes lietas nodotas izmeklēšanai policijai vai Valsts mežu dienestam.

Piemēram, pateicoties Dabas aizsardzības pārvaldes inspektoru vērīgumam, 2019. gadā tika atklāta nelikumīga koku ciršana dabas liegumā “Gulbju-Platpirovas purvs”, kur policija ir ierosinājusi krimināllietu.

Jebkurā gadījumā, ja iedzīvotājiem ir aizdomas par nelikumīgām darbībām aizsargājamās dabas teritorijās, aicinām nekavējoties vērsties Valsts policijā un Dabas aizsardzības pārvaldē.

**Informāciju sagatavoja:**

Maija Rēna
Dabas aizsardzības pārvaldes
Sabiedrisko attiecību speciāliste
maija.rena@daba.gov.lv
Tālr.: 29272365